НыбжьыщIэхэм IэмалыфI ират
Дыгъуасэ «Урысей зэкъуэтым и щIэблэ» урысейпсо жылагъуэ зэгухьэныгъэм и щIыналъэ къудамэм и пашэхэр Налшык щыхьэщIащ.
Къуэдзокъуэ Мухьэмэд и псалъэ.
Абы хэтащ Урысей Федерацэм и Президентым и лIыкIуэу КИФЩI-м щыIэм и Аппаратым и унафэщIхэр, «Урысей зэкъуэтым и щIэблэ» зэгухьэныгъэм и лэжьыгъэр зэзыгъэуIу советым и Iэтащхьэ Руднев Максим, КъБР-м и щIалэгъуалэ палатэм хэтхэр, нэгъуэщIхэри.
ХьэщIэхэр япэ щIыкIэ КъБР-м и Парламентым и Унэм щыIущIащ республикэм и хабзэубзыху орган нэхъыщхьэм и УнафэщIым и япэ къуэдзэ Жаным Руслан. КъыкIэлъыкIуэу ахэр Налшык къалэ дэт «Синдика» интур-хьэщIэщым щахуэзащ КъБР-м и Правительствэм и УнафэщIым и къуэдзэ Къуэдзокъуэ Мухьэмэд.
ЩIалэгъуалэм фIэхъус псалъэкIэ захуигъэза нэужь, Къуэдзокъуэм жиIащ мыпхуэдэ зэIущIэхэр зэрыщхьэпэр, къэралыр къарууфIэ зыщIыр, псэ къыхэзылъхьэр щIэблэр арауэ зэрыщытыр, абы къыхэкIыу сыт хуэдэ Iуэху дахэри даIыгъыну зэрыхьэзырри дыщIигъуащ Мухьэмэд.
Руднев Максим къыщыпсалъэм жиIащ «Урысей зэкъуэтым и щIэблэ» зэгухьэныгъэм зи щIалэгъуэм IэмалыфI куэд зэрыритыр, ар гулъытэншэу къэбгъанэ, лъэныкъуэкIэ IубгъэкIуэт хъуну Iуэхухэм зэращымыщыр.
Рудневым къыхигъэщащ «Урысей зэкъуэтым и щIэблэм» и къудамэу Кавказ Ищхъэрэм щыIэм и лэжьыгъэр зыунэтIыну 2012 гъэм и дыгъэгъазэм хаха Геккиев СулътIан къиIэт Iуэхухэмрэ ищI мурадхэмрэ хуабжьу арэзы укъэзыщIу зэрыщытыр, езыхэми зэралъэкIкIэ абы зыкъыщIагъэкъуэну къагъэгугъащ.
Щомахуэ Залинэ.
Сурэтхэр МАМИЙ Руслан трихащ.
